CELEX: 32021R1244
Language: lv
Date: 2021-05-20 00:00:00
Title: Komisijas Deleģētā regula (ES) 2021/1244 (2021. gada 20. maijs), ar ko Eiropas Parlamenta un Padomes Regulas (ES) 2018/858 X pielikumu groza attiecībā uz standartizētu piekļuvi transportlīdzekļa iebūvētās diagnostikas informācijai un remonta un apkopes informācijai, un prasībām un procedūrām par piekļuvi transportlīdzekļa drošības informācijai

30.7.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 272/16
               
            
         KOMISIJAS DELEĢĒTĀ REGULA (ES) 2021/1244
         (2021. gada 20. maijs),
         ar ko Eiropas Parlamenta un Padomes Regulas (ES) 2018/858 X pielikumu groza attiecībā uz standartizētu piekļuvi transportlīdzekļa iebūvētās diagnostikas informācijai un remonta un apkopes informācijai, un prasībām un procedūrām par piekļuvi transportlīdzekļa drošības informācijai
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2018/858 (2018. gada 30. maijs) par mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanu un tirgus uzraudzību un ar ko groza Regulas (EK) Nr. 715/2007 un (EK) Nr. 595/2009 un atceļ Direktīvu 2007/46/EK (1), un jo īpaši tās 61. panta 11. punktu,
         tā kā:
         
                     (1)
                  
                  
                     Regulas (ES) 2018/858 61. panta 2. punkts nosaka prasību, ka transportlīdzekļu ražotājiem savās tīmekļa vietnēs ir jādara pieejama transportlīdzekļa iebūvētās diagnostikas (OBD) informācija un transportlīdzekļa remonta un apkopes informācija (RMI). Tomēr nav noteikti harmonizēti kritēriji par to, kā minētā informācija ir jādara pieejama, un tas nozīmē, ka neatkarīgiem uzņēmumiem ir jāpielāgojas daudziem dažādiem tīmekļa pakalpojumiem un terminoloģijai.
                  
               
                     (2)
                  
                  
                     Komisijas 2016. gada 9. decembra ziņojumā Eiropas Parlamentam un Padomei (2) par to, kā darbojas transportlīdzekļa remonta un tehniskās apkopes informācijas piekļuves sistēma, ir secināts, ka, standartizējot minētās tīmekļa vietnes un attiecīgo terminoloģiju, varētu mazināt neatkarīgiem uzņēmumiem radīto slogu.
                  
               
                     (3)
                  
                  
                     Tā kā piekļuvei transportlīdzekļa OBD informācijai un transportlīdzekļa RMI vajadzētu būt iespējamai neatkarīgi no transportlīdzekļa spēka pārvada veida, ir jāprecizē, ka šāda piekļuve ir obligāta ne tikai saistībā ar prasībām, kas attiecas uz emisijām.
                  
               
                     (4)
                  
                  
                     2014. gada 15. septembrī Eiropas Standartizācijas komiteja (CEN) publicēja standarta EN ISO 18541 “Autotransports. Standartizēta pieeja automobiļu remonta un tehniskās apkopes informācijai (RMI)” 1.–5. daļu. Šo daļu mērķis ir veicināt transportlīdzekļa OBD informācijas un transportlīdzekļa RMI apmaiņu starp ražotājiem un neatkarīgiem uzņēmumiem, nosakot tehniskās prasības un procedūras, ar kurām veicina piekļuvi minētajai informācijai. Tāpēc ir lietderīgi Regulas (ES) 2018/858 X pielikumā atsaukties uz standarta EN ISO 18541-2014 1.–5. daļas prasībām.
                  
               
                     (5)
                  
                  
                     Ņemot vērā, ka transportlīdzekļa OBD informācija un transportlīdzekļa RMI satur informāciju, kas ir svarīga, lai nodrošinātu transportlīdzekļa drošību, piekļuve dažiem transportlīdzekļa drošības elementiem būtu jāsniedz tikai neatkarīgiem uzņēmumiem, kuri atbilst šajā pielikumā noteiktajām prasībām.
                  
               
                     (6)
                  
                  
                     Saskaņā ar Regulas (ES) 2018/858 66. panta 1. punktā minētā Foruma par piekļuvi transportlīdzekļu informācijai ieteikumiem minētajās prasībās būtu jānosaka prasības par attiecīgo neatkarīgo uzņēmumu apstiprināšanu un to darbinieku pilnvarām, kas ir iesaistīti akreditēto organizāciju attiecīgajās darbībās. Tādēļ ir jānosaka procedūra, ar kuru neatkarīgus uzņēmumus apstiprina un pilnvaro piekļūt transportlīdzekļu drošības elementiem un kuras pamatā ir “Akreditācijas, apstiprināšanas un pilnvarošanas shēma piekļuvei ar drošību saistītajai remonta un apkopes informācijai (RMI)”, ko Eiropas Akreditācijas kooperācija apstiprināja 2016. gada 19. maijā. Tā ir nepieciešama, lai izvērtētu, vai šie uzņēmumi nav iesaistīti nelikumīgā uzņēmējdarbībā.
                  
               
                     (7)
                  
                  
                     Turklāt tā ir vajadzīga, lai noteiktu to organizāciju lomu un pienākumus, kas ir iesaistītas neatkarīgo uzņēmumu apstiprināšanā un pilnvarošanā, un lai to darbiniekiem piešķirtu piekļuvi ar drošību saistītai transportlīdzekļa remonta un apkopes informācijai.
                  
               
                     (8)
                  
                  
                     Lai dalībvalstis un valstu iestādes, kā arī uzņēmēji varētu sagatavoties ar šo regulu ieviesto jauno noteikumu piemērošanai, piemērošanas datums būtu jāatliek.
                  
               
                     (9)
                  
                  
                     Tāpēc Regulas (ES) 2018/858 X pielikums būtu attiecīgi jāgroza,
                  
               IR PIEŅĒMUSI ŠO REGULU.
         
            1. pants
            Regulas (ES) 2018/858 X pielikumu groza saskaņā ar šīs regulas pielikumu.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2023. gada 30. jūlija.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 20. maijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 151, 14.6.2018., 1. lpp.
         
         
            (2)  Komisijas ziņojums Eiropas Parlamentam un Padomei par to, kā darbojas transportlīdzekļa remonta un tehniskās apkopes informācijas piekļuves sistēma, kas izveidota ar Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (“Euro 5” un “Euro 6”) un par piekļuvi transportlīdzekļa remonta un tehniskās apkopes informācijai (COM(2016) 782 final).
      
      
         
            PIELIKUMS
            Regulas (ES) 2018/858 X pielikumu groza šādi:
            
                        1)
                     
                     
                        pielikuma 2.1. punktu aizstāj ar šādu:
                        
                                    “2.1.
                                 
                                 
                                    Ražotājs īsteno nepieciešamos pasākumus un procedūras atbilstoši 61. panta 2. punkta otrās daļas pirmajam teikumam, lai nodrošinātu, ka transportlīdzekļa OBD informācija un transportlīdzekļa remonta un apkopes informācija ir pieejama tīmekļa vietnēs. Ražotāja pienākumu tīmekļa vietnēs sniegt OBD informāciju un transportlīdzekļa remonta un apkopes informāciju standartizētā formātā uzskata par izpildītu, ja tā atbilst prasībām standarta EN ISO 18541-2014 1. daļā “Vispārīgā informācija un lietošanas gadījumu definēšana”, 2. daļā “Tehniskās prasības”, 3. daļā “Funkcionālās prasības lietotāja saskarnei”, standarta EN ISO 18541-2015 4. daļā “Atbilstības testi” un standarta EN ISO 18541-2018 “Autotransports. Standartizēta pieeja automobiļu remonta un tehniskās apkopes informācijai (RMI)” 5. daļā “Īpaši noteikumi smagajiem transportlīdzekļiem”. Piekļuvi transportlīdzekļa OBD informācija un transportlīdzekļa remonta un apkopes informācija piešķir viegli pieejamā formā un ātri.”;
                                 
                              
                  
                        2)
                     
                     
                        pielikuma 2.5.2. punktu aizstāj ar šādu:
                        
                                    “2.5.2.
                                 
                                 
                                    apkopes rokasgrāmatas, kurās iekļauta apkopes un tehniskās apkopes dokumentācija, un tehniskās specifikācijas par šķidrumiem, tai skaitā eļļām, bremžu šķidrumiem un dzeses šķidrumiem;”;
                                 
                              
                  
                        3)
                     
                     
                        pielikuma 2.9. punktā pirmo daļu aizstāj ar šādu:
                        “Transportlīdzekļa OBD, diagnostikas, remonta un apkopes, uzraudzības un pārbaudes nolūkā tiešo transportlīdzekļa datu plūsmu, tai skaitā kļūdas kodus un diagnostikas funkcijas, dara pieejamu, izmantojot seriālo datu pieslēgvietu standartizētā datu savienotājā, kā noteikts 6.5.1.4. punktā un atbilstoši Apvienoto Nāciju Organizācijas Eiropas Ekonomikas komisijas (ANO EEK) Noteikumu Nr. 83 (*1) 11. pielikuma 1. papildinājuma 6.5.3. punktā izklāstītajām specifikācijām un atbilstoši Apvienoto Nāciju Organizācijas Eiropas Ekonomikas komisijas (ANO EEK) Noteikumu Nr. 49 (*2) 9.B pielikuma 4.7.3. punktam un atsauces standartdokumentam, kas iekļauts minētā pielikuma 6. papildinājumā.
                        
                           (*1)  Apvienoto Nāciju Organizācijas Eiropas Ekonomikas komisijas (ANO EEK) Noteikumi Nr. 83 – Vienoti noteikumi par transportlīdzekļu apstiprināšanu attiecībā uz piesārņotāju emisiju atkarībā no motoram nepieciešamās degvielas veida (OV L 42, 15.2.2012., 1. lpp.)."
                        
                        
                           (*2)  Apvienoto Nāciju Organizācijas Eiropas Ekonomikas komisijas (ANO EEK) Noteikumi Nr. 49 – Vienoti noteikumi par pasākumiem pret gāzveida un daļiņveida piesārņotāju emisiju, ko izraisa kompresijaizdedzes motoru izmantošana transportlīdzekļos, un gāzveida piesārņotāju emisiju, kuru izraisa ar dabasgāzi vai sašķidrinātu naftas gāzi darbināmu dzirksteļaizdedzes motoru izmantošana transportlīdzekļos (OV L 180, 8.7.2011., 53. lpp.).”;"
                        
                     
                  
                        4)
                     
                     
                        pielikuma 6.1. punkta pirmo daļu aizstāj ar šādu:
                        “Ražotāja pienākumu tīmekļa vietnēs sniegt OBD informāciju un transportlīdzekļa remonta un apkopes informāciju standartizētā formātā uzskata par izpildītu, ja tā atbilst prasībām standarta EN ISO 18541 daļām, kas minētas 2.1. punktā.”;
                     
                  
                        5)
                     
                     
                        pielikuma 6.2. punktu aizstāj ar šādu:
                        “Neatkarīgiem uzņēmējiem piešķir piekļuvi transportlīdzekļa drošības elementiem atbilstīgi aizsardzības tehnoloģijai saskaņā ar šādām prasībām:”;
                     
                  
                        6)
                     
                     
                        pielikuma 6.3. punktu groza šādi:
                        
                                    a)
                                 
                                 
                                    pirmo teikumu aizstāj ar šādu:
                                    “Neatkarīgo uzņēmēju apstiprināšanas un pilnvarošanas procedūra, kas jāizmanto, lai piekļūtu transportlīdzekļa drošības elementiem, kā minēts 6.2. punktā, ir noteikta 3. papildinājumā. Neatkarīgo uzņēmēju akreditācijā, apstiprināšanā un pilnvarošanā iesaistīto organizāciju loma un pienākumi ir detalizēti noteikti funkcionālajās prasībās, ko veido piemēri un lietošanas gadījumi, kas izklāstīti Komisijas paziņojumā.”;
                                 
                              
                                    b)
                                 
                                 
                                    pievieno šādu daļu:
                                    “Minētās procedūras vajadzībām uzņēmējus neuzskata par tādiem, kas veic likumīgu uzņēmējdarbību, ja tie reklamē vai piedāvā remonta vai apkopes darbības, kurām būtu negatīva ietekme uz transportlīdzekļa emisiju veiktspēju. Šādas darbības ir:
                                    
                                                a)
                                             
                                             
                                                piesārņojuma kontroles iekārtu vai emisijas kontroles sistēmu deaktivizēšana vai demontāža vai to veiktspējas mazināšana vai to darbības traucējumu slēpšana;
                                             
                                          
                                                b)
                                             
                                             
                                                pārveidošanas ierīču (*3) vai izslēgšanas stratēģiju (*4) uzstādīšana;
                                             
                                          
                                                c)
                                             
                                             
                                                tādu ierīču deaktivizēšana, demontāža vai manipulēšana, ar kurām uzrauga degvielas vai elektroenerģijas patēriņu, vai odometra rādījumu manipulēšana;
                                             
                                          
                                                d)
                                             
                                             
                                                neatļauta iejaukšanās motora vadības bloka darbībā, tai skaitā saistībā ar nominālo motora jaudu.
                                             
                                          
                                       (*3)  Kā definēts Regulas (EK) Nr. 715/2007 3. panta 10) punktā."
                        
                                    
                                       (*4)  Kā definēts Regulas (EK) Nr. 595/2009 3. panta 8) punktā.”;"
                        
                                 
                              
                  
                        7)
                     
                     
                        pievieno šādu 3. papildinājumu:
                        
                           
                              “3. papildinājums
                              
                              Neatkarīgu uzņēmēju apstiprināšanas un pilnvarošanas procedūra, kas jāizmanto, lai piekļūtu transportlīdzekļa drošības elementiem (*5)
                              
                              1.   Darbības joma
                              Šajā papildinājumā ir noteiktas prasības, ko piemēro to neatkarīgo uzņēmēju apstiprināšanai un pilnvarošanai, kam ir vajadzīga piekļuve ar drošību saistītajai remonta un apkopes informācijai (RMI).
                              Tajā detalizēti izklāstīts process un organizācijas, kas vajadzīgas, lai veiktu neatkarīga uzņēmēja apstiprināšanu un pilnvarošanu un piešķirtu tam piekļuvi ar drošību saistītajai remonta un apkopes informācijai par vieglajiem pasažieru un vieglajiem komerciālajiem transportlīdzekļiem un lielas noslodzes transportlīdzekļiem.
                              2.   Definīcijas un terminu saīsinājumi
                              2.1.   Definīcijas
                              Šajā papildinājumā piemēro šādas definīcijas:
                              2.1.1.   “Akreditācija”
                              “akreditācija” ir akreditācija, kā definēts Regulas (EK) Nr. 765/2008 2. panta 10) punktā;
                              2.1.2.   “NU darbinieks”
                              “NU darbinieks” ir apstiprināta neatkarīgā uzņēmēja (NU) darbinieks, kuram pēc pilnvarojuma no atbilstības novērtēšanas struktūras (ANS) būs pieeja ar drošību saistītajai RMI.
                              2.1.3.   “Ar drošību saistītā remonta un apkopes informācija” jeb “ar drošību saistītā RMI”
                              “ar drošību saistītā remonta un apkopes informācija” jeb “ar drošību saistītā RMI” ir informācija, programmatūra, funkcijas un pakalpojumi, kas nepieciešami to elementu remontam un apkopei, kurus ražotājs iekļāvis transportlīdzeklī, lai nepieļautu transportlīdzekļa nozagšanu vai aizdzīšanu un dotu iespēju to izsekot un atgūt.
                              2.1.4.   “Apstiprinājuma pārbaudes sertifikāts”
                              “apstiprinājuma pārbaudes sertifikāts” ir sertifikāts, ko ANS izdod NU, kuri atbilst šajā papildinājumā noteiktajiem apstiprināšanas kritērijiem, un kas apliecina, ka šie NU ir apstiprināti un ka NU darbinieki var pieprasīt pilnvarojumu piekļūt ar drošību saistītajai RMI.
                              2.1.5.   “Pilnvarojuma pārbaudes sertifikāts”
                              “pilnvarojuma pārbaudes sertifikāts” ir sertifikāts, ko ANS izdod NU darbiniekiem, kuri atbilst šajā papildinājumā noteiktajiem pilnvarošanas kritērijiem, un kas apliecina, ka šie darbinieki ir pilnvaroti piekļūt transportlīdzekļu ražotāju tīmekļa vietnē esošai ar drošību saistītai RMI.
                              2.1.6.   “Uzticamības centrs” jeb “UC”
                              “uzticamības centrs” jeb “UC” ir SERMI izraudzīta un Komisijas apstiprināta struktūra, kas ir atbildīga par:
                              
                                          a)
                                       
                                       
                                          NU darbinieku digitālo sertifikātu un atļaujas statusu pārvaldību un par ANS vajadzīgo drošības marķierierīču izdošanu, un par digitālo sertifikātu izdošanu pilnvarotajiem NU darbiniekiem;
                                       
                                    
                                          b)
                                       
                                       
                                          NU darbinieka pilnvarojuma statusa informācijas sniegšanu transportlīdzekļu ražotājam.
                                       
                                    2.1.7.   “Drošības marķierierīce”
                              “drošības marķierierīce” ir ierīce, kas ļauj veikt NU drošu autentifikāciju.
                              2.1.8.   “Digitālais sertifikāts”
                              “digitālais sertifikāts” ir digitāls sertifikāts, kuram ir vajadzīgs izdevēja uzticības centra digitālais paraksts, lai NU darbinieka identitātei piesaistītu publisku atslēgu atbilstoši standartam ISO 9594.
                              2.1.9.   “Pilnvarojumu datubāze”
                              “pilnvarojumu datubāze” ir uzticības centra datubāze, kurā ir detalizēta informācija par anonimizētu pilnvaroto NU darbinieku pilnvarojumiem un apstiprināto NU reģistrs.
                              2.1.10.   “Sertifikātu datubāze”
                              “sertifikātu datubāze” ir uzticības centra datubāze, ko izmanto, lai pārvaldītu digitālo sertifikātu derīgumu un pilnvaroto NU darbinieku identifikatorus.
                              2.1.11.   “Eiropas Akreditācijas kooperācija” jeb “EAK”
                              “Eiropas Akreditācijas kooperācija” jeb “EAK” ir struktūra, ko Komisija ir atzinusi saskaņā ar Regulas (EK) Nr. 765/2008 14. pantu un kas ir atbildīga par akreditācijas izstrādi, uzturēšanu un īstenošanu Savienībā.
                              2.1.12.   “Forums par piekļuvi ar drošību saistītai transportlīdzekļa RMI” jeb “SERMI”
                              “Forums par piekļuvi ar drošību saistītai transportlīdzekļa RMI” jeb “SERMI” ir struktūra, kuras uzdevums ir koordinēt un konsultēt Komisiju par akreditācijas, apstiprināšanas un pilnvarošanas procedūras īstenošanu, lai piekļūtu ar drošību saistītai RMI.
                              2.1.13.   “Attiecīgās iestādes”
                              “attiecīgās iestādes” ir tās publiskās iestādes, kurām ir juridiskas pilnvaras rīkoties transportlīdzekļu drošības aizsardzības, noziegumu izmeklēšanas un kriminālvajāšanas jomā.
                              3.   ANS akreditācija, NU apstiprināšana un NU darbinieku pilnvarošana
                              Apstiprinājuma pārbaudes sertifikātus, kas apliecina, ka NU ir apstiprināts, un pilnvarojuma pārbaudes sertifikātus, kas apliecina, ka NU darbinieks drīkst piekļūt ar drošību saistītai RMI, izdod tikai dalībvalsts, kurā NU veic uzņēmējdarbību, ANS, kuras ir akreditējusi valsts akreditācijas struktūra (VAS), kā definēts Regulas (EK) Nr. 765/2008 2. panta 11) punktā.
                              NU apstiprinājumu un NU darbinieka pilnvarojumu piešķirt uz 60 mēnešiem, sākot attiecīgo pārbaudes sertifikātu no izdošanas datuma.
                              NU, kas vēlas saņemt ar drošību saistītu RMI, apstiprinājuma pārbaudes sertifikātu saņem no ANS, ko akreditējusi tās dalībvalsts VAS, kurā NU veic uzņēmējdarbību.
                              NU darbinieki, kas apstrādās ar drošību saistītu RMI, pilnvarojuma pārbaudes sertifikātu saņem no ANS, ko akreditējusi tās dalībvalsts VAS, kurā NU darbinieks dzīvo.
                              ANS informē UC par visiem izdotajiem apstiprinājuma pārbaudes sertifikātiem un pilnvarojuma pārbaudes sertifikātiem, un UC izveido pilnvarojumu reģistru un izdod drošības marķierierīci un digitālu sertifikātu, kurā ir detalizēta informācija, kas ļauj NU darbiniekiem būt unikāli identificējamiem transportlīdzekļu ražotāja RMI tīmekļa vietnē. ANS izsniedz NU darbiniekiem drošības marķierierīci un digitālo sertifikātu.
                              Transportlīdzekļu ražotāji var pieprasīt maksu par NU darbinieku reģistrāciju minētajās transportlīdzekļu ražotāju RMI tīmekļa vietnēs un par piekļuvi ar drošību saistītajai RMI. Šāda maksa ir samērīga ar šādas reģistrācijas un piekļuves nodrošināšanas izmaksām. Maksu norāda transportlīdzekļu ražotāju RMI tīmekļa vietnēs. Visu digitālo datu pārsūtīšanu starp NU, UC un ANS veic, izmantojot darījumus starp uzņēmumiem (B2B), ko veic ar drošiem protokoliem un laikus.
                              
                                 
                              NU, kas pieprasa ANS pilnvarojumu, paraksta deklarāciju, kas apliecina, ka NU veic likumīgu uzņēmējdarbību, kā minēts šā pielikuma 6.3. punktā. NU apstiprina tikai pēc ANS veiktas pārbaudes, kurā verificēts, vai šī deklarācija ir parakstīta, un novērtē, vai NU un tā darbinieki atbilst šajā papildinājumā noteiktajām prasībām.
                              Atsevišķiem NU darbiniekiem piešķir pilnvarojumu tikai pēc ANS pārbaudes. ANS pārbauda iesniegtos dokumentus un verificē, vai attiecīgais NU darbinieks iepriekš ir pieprasījis pilnvarojumu, ko attiecīgā vai cita Savienības līmeņa ANS ir noraidījusi.
                              ANS nosūta UC visus datus, kas UC ir vajadzīgi digitālā sertifikāta un drošības marķierierīces izveidei, ko ANS nosūta NU darbiniekam.
                              Pilnvarotie NU darbinieki no savas ANS saņem digitālajam sertifikātam piesaistīto PIN kodu.
                              
                                 
                              3.1.   Pārskats par piekļuvi ar drošību saistītajai RMI
                              
                              Transportlīdzekļu ražotāji sniedz piekļuvi ar drošību saistītajai RMI, izmantojot savu RMI tīmekļa vietni, ar nosacījumu, ka NU darbinieks ir saņēmis pilnvarojumu un ir spējīgs uzrādīt pilnvarojuma pārbaudes sertifikātu un ka NU, ko NU darbinieks pārstāv, ir apstiprinājuma pārbaudes sertifikāts.
                              Ražotāji pilnvarotiem NU darbiniekiem, kas strādā apstiprināta NU labā, ar drošību saistīto daļu gadījumā var piedāvāt piekļuvi tiešsaistes pasūtīšanas sistēmai, kurā izmantota specializēta ar RMI tīmekļa vietni savienota lietotne.
                              Pēc piekļuves RMI tīmekļa vietnei pieprasījuma saņemšanas transportlīdzekļu ražotāja tīmekļa vietne pieprasa identificēties, izmantojot NU darbinieka unikālo identifikatoru un pieprasa autentifikāciju. NU darbinieka autentifikāciju veic tikai ar digitālajiem sertifikātiem. Pēc digitālā sertifikāta saņemšanas transportlīdzekļu ražotāja RMI tīmekļa vietnes, sazinoties ar digitālajā sertifikātā norādīto uzticības centru, verificē NU darbinieka unikālo identifikatoru un digitālā sertifikāta un pilnvarojuma statusu.
                              Visu digitālo datu pārsūtīšanu starp NU, transportlīdzekļu ražotājiem, UC un ANS veic, izmantojot darījumus starp uzņēmumiem (B2B), ko veic ar drošiem protokoliem un laikus. Tiklīdz NU darbinieka unikālais identifikators un pilnvarojuma statuss ir verificēti, transportlīdzekļa ražotājs ar tīmekļa vietnes starpniecību nodrošina piekļuvi pieprasītajai ar drošību saistītajai RMI.
                              
                                 
                              4.   Detalizēti noteikumi par piekļuvi ar drošību saistītajai RMI
                              
                              4.1.   SERMI loma
                              4.1.1.   Pienākumi un saistības
                              
                                 SERMI uzrauga akreditācijas procesa īstenošanu visās dalībvalstīs un attiecīgi informē Komisiju. SERMI konsultē Komisiju par akreditācijas procesa izmaiņu pieprasījumiem.
                              
                                          a)
                                       
                                       
                                          
                                             SERMI konsultē Komisiju par akreditācijas procesa izmaiņu pieprasījumiem. SERMI uzrauga akreditācijas procesa īstenošanu visās dalībvalstīs un attiecīgi informē Komisiju;
                                       
                                    
                                          b)
                                       
                                       
                                          
                                             SERMI apspriežas ar Komisiju par UC atlases kritēriju izveidi;
                                       
                                    
                                          c)
                                       
                                       
                                          
                                             SERMI konsultē Komisiju par tehniskās īstenošanas pamatnostādņu ieviešanu attiecībā uz mijiedarbību starp procesā iesaistītajām struktūrām;
                                       
                                    
                                          d)
                                       
                                       
                                          
                                             SERMI ievēro EAK noteikumus par shēmas īpašumtiesībām;
                                       
                                    
                                          e)
                                       
                                       
                                          
                                             SERMI locekļus pārstāv ieinteresētās personas, kas iesaistītas akreditācijas, apstiprināšanas un pilnvarošanas procesā, lai piekļūtu ar drošību saistītai RMI.
                                       
                                    4.1.2.   Uzticības centra atlase
                              
                                 SERMI izvēlas UC un paziņo to Komisijai apstiprināšanai.
                              Izvēlētais UC atbilst standartam ETSI TS 319 411-3, prasībām par elektroniskajiem parakstiem, kas noteiktas Eiropas Parlamenta un Padomes Regulā (ES) Nr. 910/2014 (*6), un prasībām, kas noteiktas šā papildinājuma 4.6. punktā.
                              Turklāt UC:
                              
                                          —
                                       
                                       
                                          ir tehniskā un vadības kompetence un finansiālā dzīvotspēja un pieredze, kas vajadzīga akreditācijas procesam,
                                       
                                    
                                          —
                                       
                                       
                                          ir svarīgākie darbinieki, kuriem ir akreditācijas procesam nepieciešamās prasmes un pieredze un kuri ir pieejami,
                                       
                                    
                                          —
                                       
                                       
                                          spēj darboties visās dalībvalstīs,
                                       
                                    
                                          —
                                       
                                       
                                          operatīvā līmenī ir ieviesis kvalitātes nodrošināšanas procesu.
                                       
                                    4.2.   VAS loma
                              VAS ir atbildīga par ANS akreditāciju NU apstiprināšanas un NU darbinieku pilnvarošanas nolūkā, lai tie varētu piekļūt ar drošību saistītajai RMI.
                              4.2.1.   Pienākumi un prasības
                              VAS pienākumi un prasības ir noteikti Regulas (EK) Nr. 765/2008 8.–12. pantā.
                              4.2.2.   ANS akreditācijas kritēriji
                              ANS akreditē kā A veida pārbaudes struktūras atbilstoši ISO/IEC 17020:2012. ANS atbilst prasībām par augstāko neatkarības līmeni.
                              Turklāt VAS novērtē ANS spēju ievērot prasības, kas noteiktas 4.3.1.–4.3.4. punktā.
                              Par NU pārbaudēm atbildīgajiem darbiniekiem ir veicamajiem uzdevumiem atbilstošs zināšanu līmenis autotransportlīdzekļu remonta un apkopes jomā un arī specifiskas zināšanas par autotransporta pēcpārdošanas tirgu.
                              4.3.   ANS loma
                              ANS ir atbildīga par NU un attiecīgo NU darbinieku pārbaudēm un par apstiprinājuma un pilnvarojuma pārbaudes sertifikātu izdošanu atbilstoši šim papildinājumam, kā arī par šo sertifikātu anulēšanu.
                              4.3.1.   Pienākumi un prasības
                              
                                          a)
                                       
                                       
                                          ANS glabā datus, kas iesniegti NU apstiprināšanai;
                                       
                                    
                                          b)
                                       
                                       
                                          ANS izveido drošu sakaru kanālu ar UC un sniedz UC pārbaudes rezultātus, lai izdotu drošības marķierierīci kopā ar digitālu sertifikātu;
                                       
                                    
                                          c)
                                       
                                       
                                          ANS nosūta NU darbiniekiem attiecīgu paziņojumu sešus mēnešus pirms pilnvarojuma termiņa;
                                       
                                    
                                          d)
                                       
                                       
                                          ANS uztur datubāzi, kas satur datus, kuri iesniegti NU darbinieku pilnvarošanai;
                                       
                                    
                                          e)
                                       
                                       
                                          ANS, kas atsakās apstiprināt NU vai pilnvarot NU darbinieku, pārbaudes rezultātus par attiecīgo NU vai NU darbinieku paziņo UC;
                                       
                                    
                                          f)
                                       
                                       
                                          ANS vāc un izmanto tikai datus, kas ir vajadzīgi apstiprināšanas vai pilnvarošanas procesam;
                                       
                                    
                                          g)
                                       
                                       
                                          ANS nodrošina visu ar NU un NU darbiniekiem saistīto datu konfidencialitāti un nodrošina, ka šādiem datiem var piekļūt tikai pilnvaroti darbinieki;
                                       
                                    
                                          h)
                                       
                                       
                                          ANS reizi gadā SARMI un Komisijai sniedz statistiku par izdoto apstiprinājumu un pilnvarojumu skaitu, kā arī par atteikumu skaitu;
                                       
                                    
                                          i)
                                       
                                       
                                          ANS apstiprinājumu un pilnvarojumu pārbaužu informāciju droši glabā piecus gadus;
                                       
                                    
                                          j)
                                       
                                       
                                          par NU pārbaudes negatīvu rezultātu ANS informē visas pārējās ANS, kas ir tās darbības dalībvalstī;
                                       
                                    
                                          k)
                                       
                                       
                                          NU un NU darbinieki, kas ir saņēmuši negatīvu pārbaudes rezultātu, 15 darbdienu laikā no negatīvā rezultāta saņemšanas var ANS sniegt papildu informāciju, ar ko tiek laboti nelieli trūkumi. ANS attiecīgi nosaka, vai pārbaudes rezultāts būtu jāmaina;
                                       
                                    
                                          l)
                                       
                                       
                                          ANS nosūta NU attiecīgu paziņojumu sešus mēnešus pirms apstiprinājuma termiņa;
                                       
                                    
                                          m)
                                       
                                       
                                          ANS 60 mēnešu apstiprinājuma derīguma termiņa laikā veic NU izlases veida un nepieteiktas pārbaudes uz vietas un katru apstiprināto NU izlases veidā pārbauda uz vietas vismaz vienu reizi 60 mēnešu apstiprinājuma derīguma termiņa laikā;
                                       
                                    
                                          n)
                                       
                                       
                                          Pamatojoties uz sūdzību par apstiprinātu NU vai pilnvarotu NU darbinieku, ANS pārbauda, vai attiecīgais NU vai NU darbinieks atbilst kritērijiem, saskaņā ar kuriem tas tika apstiprināts vai pilnvarots. ANS savā pārbaudē nosaka, vai ir vajadzīga pārbaude uz vietas;
                                       
                                    
                                          o)
                                       
                                       
                                          Saistībā ar pārbaudēm uz vietas ANS var pieprasīt palīdzību tirgus uzraudzības iestādēm dalībvalstī, kurā tā darbojas;
                                       
                                    
                                          p)
                                       
                                       
                                          ANS atsauc NU apstiprinājumus un NU darbinieku pilnvarojumus, ja tie vairs neatbilst kritērijiem, saskaņā ar kuriem tie tika apstiprināti vai pilnvaroti. ANS pieprasa UC attiecīgi apturēt un anulēt attiecīgo NU darbinieku digitālos sertifikātus.
                                       
                                    4.3.2.   Apstiprinājuma atjaunošana
                              ANS pēc NU pieprasījuma vai sešus mēnešus pirms apstiprinājuma derīguma termiņa veic pārbaudi uz vietas, un pozitīva pārbaudes rezultāta gadījumā apstiprinājumu atjauno.
                              ANS izdod jaunu apstiprinājuma sertifikātu NU, kas atbilst apstiprināšanas kritērijiem.
                              ANS izvērtē pilnvarojumu atjauninājumu pieteikumus un izdod pilnvarojuma pārbaudes sertifikātu NU darbiniekam, kas atbilst pilnvarošanas kritērijiem.
                              4.3.3.   ANS veiktas NU apstiprināšanas kritēriji
                              Pirms NU apstiprināšanas un pārbaudes uz vietas laikā, ko veic apstiprinājuma derīguma periodā, ANS pārbauda:
                              
                                          a)
                                       
                                       
                                          dokumentētas NU īpašumtiesības, rīkotājdirektora vārdu, uzvārdu;
                                       
                                    
                                          b)
                                       
                                       
                                          NU sniegto pilnvarojamo darbinieku sarakstu;
                                       
                                    
                                          c)
                                       
                                       
                                          informāciju par a) punktā minēto darbinieku pienākumiem un funkcijām;
                                       
                                    
                                          d)
                                       
                                       
                                          to, vai NU civiltiesiskā atbildība ir apdrošināta par vismaz vienu miljonu EUR miesas bojājuma gadījumā un par 0,5 miljoniem EUR mantiskā kaitējuma gadījumā;
                                       
                                    
                                          e)
                                       
                                       
                                          to, vai NU apstiprinājums ir ticis atsaukts ļaunprātīgas izmantošanas dēļ;
                                       
                                    
                                          f)
                                       
                                       
                                          to, vai NU ir sniedzis pierādījumu par darbību autotransporta jomā;
                                       
                                    
                                          g)
                                       
                                       
                                          to, vai NU ir parakstījis deklarāciju, kas apliecina, ka NU veic likumīgu uzņēmējdarbību, kā minēts šā pielikuma 6.3. punktā, un pārbaudes uz vietas laikā pārliecinās, vai NU faktiski veiktā uzņēmējdarbība ir likumīga;
                                       
                                    
                                          h)
                                       
                                       
                                          to, vai NU vai NU darbiniekiem nav kriminālsodāmības;
                                       
                                    
                                          i)
                                       
                                       
                                          to, vai NU juridiskais pārstāvis ir parakstījis deklarāciju, kas apliecina, ka tiek nodrošināta 4.3.4. punktā noteikto procesuālo prasību ievērošana visās darbībās, kuras saistītas transportlīdzekļu drošību.
                                       
                                    4.3.4.   ANS veiktas NU darbinieka pilnvarošanas kritēriji
                              Pirms darbinieka pilnvarošanas par NU darbinieku un pārbaudes uz vietas laikā, ko veic apstiprinājuma derīguma periodā, ANS verificē
                              
                                          a)
                                       
                                       
                                          vai attiecīgajam darbiniekam iepriekš nav bijuši pilnvarojumi, kas ir atsaukti attiecīgā pilnvarojuma ļaunprātīgas izmantošanas dēļ;
                                       
                                    
                                          b)
                                       
                                       
                                          vai darbiniekam nav sodāmības;
                                       
                                    
                                          c)
                                       
                                       
                                          vai starp attiecīgo darbinieku un apstiprināto NU ir noslēgts darba līgums;
                                       
                                    
                                          d)
                                       
                                       
                                          vai attiecīgajam darbiniekam ir derīga attiecīgās valsts personas apliecība vai ekvivalents dokuments.
                                       
                                    4.4.   NU loma
                              4.4.1.   Pienākumi un prasības
                              
                                          a)
                                       
                                       
                                          lai saņemtu apstiprinājumu, NU pieprasa ANS veikt pārbaudi;
                                       
                                    
                                          b)
                                       
                                       
                                          NU informē ANS par kontaktinformācijas izmaiņām;
                                       
                                    
                                          c)
                                       
                                       
                                          NU informē ANS par to, ja tiek izbeigta tā darbība;
                                       
                                    
                                          d)
                                       
                                       
                                          NU reģistrē katru ar drošību saistītas RMI darījumu un darbību;
                                       
                                    
                                          e)
                                       
                                       
                                          NU informē ANS, ja tiek izbeigtas darba attiecības ar kādu no pilnvarotajiem darbiniekiem;
                                       
                                    
                                          f)
                                       
                                       
                                          NU ziņo attiecīgajām iestādēm par visiem nodarījumiem vai pārkāpumiem, ko izdarījuši tā pilnvarotie darbinieki un kas attiecas uz RMI, kas saistīta ar drošību;
                                       
                                    
                                          g)
                                       
                                       
                                          NU nodrošina, ka tā pilnvarotie darbinieki izmanto tikai savu pilnvarojuma pārbaudes sertifikātu;
                                       
                                    
                                          h)
                                       
                                       
                                          NU nodrošina, ka ir veikti visi maksājumi saistībā ar NU darbinieku pilnvarošanu;
                                       
                                    
                                          i)
                                       
                                       
                                          NU nodrošina, ka NU darbinieki ir saņēmuši apmācību par remonta darbībām, ko veic transportlīdzekļu apkopē, pārprogrammēšanā un drošības funkciju jomā;
                                       
                                    
                                          j)
                                       
                                       
                                          NU savai ANS pieprasa veikt pārbaudi uz vietas sešus mēnešus pirms tā apstiprinājuma pārbaudes sertifikāta termiņa.
                                       
                                    4.5.   NU darbinieku loma
                              4.5.1.   Pienākumi un prasības
                              
                                          a)
                                       
                                       
                                          NU darbinieki pieprasa pilnvarojumu savam ANS;
                                       
                                    
                                          b)
                                       
                                       
                                          NU darbinieki paši reģistrējas transportlīdzekļa ražotāja RMI sistēmā;
                                       
                                    
                                          c)
                                       
                                       
                                          NU darbinieki piekļūst ar drošību saistītai RMI atbilstoši EN ISO standartam18541-2014;
                                       
                                    
                                          d)
                                       
                                       
                                          NU darbinieki nodrošina, ka visi ieraksti, kas satur ar drošību saistītu RMI un lejupielādēti no transportlīdzekļa ražotāja RMI sistēmas, netiek glabāti ilgāk kā nepieciešams, lai veiktu darbības, kurām informācija bija vajadzīga;
                                       
                                    
                                          e)
                                       
                                       
                                          attiecīgā gadījumā NU darbinieki savam NU paziņo par to, ka to digitālais sertifikāts vairs nav vajadzīgs;
                                       
                                    
                                          f)
                                       
                                       
                                          NU darbinieks nenodod trešām personām drošības marķierierīci, digitālo sertifikātu vai PIN kodu;
                                       
                                    
                                          g)
                                       
                                       
                                          NU darbinieki ir atbildīgi par drošības marķierierīces un PIN koda pareizu lietošanu;
                                       
                                    
                                          h)
                                       
                                       
                                          NU darbinieki informē savu NU un UC par nozaudētu vai nepareizi izmantotu drošības marķierierīci 24 stundu laikā pēc tās nozaudēšanas vai nepareizas izmantošanas;
                                       
                                    
                                          i)
                                       
                                       
                                          NU darbinieki attiecīgajām iestādēm ziņo par citu NU darbinieku tādu lūgumu vai darbību saistībā ar drošu RMI, ko neuzskata par likumīgu uzņēmējdarbību, kā noteikts šā pielikuma 6.3. punktā.
                                       
                                    4.6.   Uzticības centra loma
                              UC izveido digitālos sertifikātus un ar attiecīgo ANS starpniecību nosūta tos NU un NU darbiniekiem. UC uztur izdoto pilnvarojumu pārbaudes sertifikātu datubāzi. UC sniedz transportlīdzekļu ražotājiem piekļuvi saskarnei, kurā verificēt digitālo sertifikātu statusu un pilnvarojuma pārbaudes sertifikātus.
                              UC glabā informāciju par NU darbiniekiem pilnvarojumu datubāzē ne vairāk kā 60 mēnešus. Minētais periods nedrīkst būt ilgāks kā tā NU piešķirtā apstiprinājuma derīguma termiņš, kurā strādā attiecīgais NU darbinieks.
                              4.6.1.   Pienākumi un prasības
                              
                                          a)
                                       
                                       
                                          UC pēc ANS pieprasījuma var apturēt un anulēt digitālos sertifikātus;
                                       
                                    
                                          b)
                                       
                                       
                                          UC nodrošina programmatūru, ar kuru NU un NU darbinieki var izmantot digitālos sertifikātus;
                                       
                                    
                                          c)
                                       
                                       
                                          UC darbojas 24 stundas diennaktī 7 dienas nedēļā.
                                       
                                    4.7.   Transportlīdzekļu ražotāju loma
                              Transportlīdzekļu ražotāji visiem apstiprinātajiem NU un pilnvarotajiem NU darbiniekiem sniedz piekļuvi ar drošību saistītajai RMI. Transportlīdzekļu ražotāji sazinās ar UC, lai verificētu to NU darbinieku pilnvarojuma un autentifikācijas statusu, kuri vēlas piekļūt šādai informācijai.
                              4.7.1.   Pienākumi un prasības
                              
                                          a)
                                       
                                       
                                          transportlīdzekļu ražotāji nodrošina, ka to tīmekļa vietnes ir pielāgotas, lai NU varētu piekļūt ar drošību saistītajai RMI;
                                       
                                    
                                          b)
                                       
                                       
                                          transportlīdzekļu ražotāji nodrošina, ka tie lejupielādē tehniskās specifikācijas, kas pieejamas SERMI tīmekļa vietnē.
                                       
                                    4.7.2.   Procesuālās prasības transportlīdzekļu ražotājiem
                              Transportlīdzekļu ražotāji nepiešķir piekļuvi ar drošību saistītai RMI, ja nav izpildītas visas šādas procesuālās prasības:
                              
                                          1.
                                       
                                       
                                          Procesuālās prasības attiecībā uz zagtiem transportlīdzekļiem
                                          Transportlīdzekļu ražotāji reģistrē visus savas markas transportlīdzekļus, par kuriem iestādes ir ziņojušas, ka tie ir nozagti.
                                          Transportlīdzekļu ražotāji ievieš procesu, kas nodrošina izsekojamību un pārskatatbildību un dod iespēju attiecīgajām iestādēm izsekot datiem, ko transportlīdzekļa ražotājs sniedzis NU darbiniekam, kuram ir piešķirts pilnvarojums piekļūt ar nozagto transportlīdzekli saistītai informācijai.
                                       
                                    
                                          2.
                                       
                                       
                                          Procesuālās prasības attiecībā uz informācijas glabāšanu
                                          Transportlīdzekļu ražotāji saistībā ar katru piekļuvu ar drošību saistītai RMI glabā šādu informāciju:
                                          
                                                      a)
                                                   
                                                   
                                                      transportlīdzekļa identifikācijas numuru (VIN) transportlīdzeklim, par kuru pieprasīta informācija;
                                                   
                                                
                                                      b)
                                                   
                                                   
                                                      datumu, kurā informācija pieprasīta;
                                                   
                                                
                                                      c)
                                                   
                                                   
                                                      transportlīdzekļa reģistrācijas numuru transportlīdzeklim, par kuru pieprasīta informācija, ja pieejams;
                                                   
                                                
                                                      d)
                                                   
                                                   
                                                      tā transportlīdzekļa tipu un variantu, par kuru pieprasīta informācija, un minētā transportlīdzekļa versiju, ja pieejama.
                                                   
                                                Transportlīdzekļu ražotāji šos datus glabā piecus gadus.
                                       
                                    
                        
                        
                           (*5)  Šajā papildinājumā noteikto prasību pamatā ir “Akreditācijas, apstiprināšanas un pilnvarošanas shēma piekļuvei ar drošību saistītajai remonta un apkopes informācijai (RMI)”, ko Eiropas Akreditācijas kooperācija apstiprināja 2016. gada 19. maijā (https://www.vehiclesermi.eu/)."
                        
                        
                           (*6)  Eiropas Parlamenta un Padomes Regula (ES) Nr. 910/2014 (2014. gada 23. jūlijs) par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (OV L 257, 28.8.2014., 73. lpp.)."
                        
                     
                  
               (*1)  Apvienoto Nāciju Organizācijas Eiropas Ekonomikas komisijas (ANO EEK) Noteikumi Nr. 83 – Vienoti noteikumi par transportlīdzekļu apstiprināšanu attiecībā uz piesārņotāju emisiju atkarībā no motoram nepieciešamās degvielas veida (OV L 42, 15.2.2012., 1. lpp.).
            
               (*2)  Apvienoto Nāciju Organizācijas Eiropas Ekonomikas komisijas (ANO EEK) Noteikumi Nr. 49 – Vienoti noteikumi par pasākumiem pret gāzveida un daļiņveida piesārņotāju emisiju, ko izraisa kompresijaizdedzes motoru izmantošana transportlīdzekļos, un gāzveida piesārņotāju emisiju, kuru izraisa ar dabasgāzi vai sašķidrinātu naftas gāzi darbināmu dzirksteļaizdedzes motoru izmantošana transportlīdzekļos (OV L 180, 8.7.2011., 53. lpp.).”;
            
               (*3)  Kā definēts Regulas (EK) Nr. 715/2007 3. panta 10) punktā.
            
               (*4)  Kā definēts Regulas (EK) Nr. 595/2009 3. panta 8) punktā.”;
            
               (*5)  Šajā papildinājumā noteikto prasību pamatā ir “Akreditācijas, apstiprināšanas un pilnvarošanas shēma piekļuvei ar drošību saistītajai remonta un apkopes informācijai (RMI)”, ko Eiropas Akreditācijas kooperācija apstiprināja 2016. gada 19. maijā (https://www.vehiclesermi.eu/).
            
               (*6)  Eiropas Parlamenta un Padomes Regula (ES) Nr. 910/2014 (2014. gada 23. jūlijs) par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (OV L 257, 28.8.2014., 73. lpp.).”